[image: image1.png]YESHIUAT SIACH YITZHAR | pnY' D'l nmm”))

In Memory of Rav Dr. Isaac Breuer J"XT IN'NQ PNX' 1T 210 DY Y





אינטרסנטיות של אמת |  הרב שג"ר
לפרשת תולדות

סיפורה של הפרשה הינו סיפורו של יעקב אבינו "איש תם יושב אהלים", בן הישיבה לפי מדרש חז"ל, הנאבק באחיו הציד, איש השדה. עימות לא פשוט, משום שיעקב נאלץ לנהל אותו באמצעיו של עשו עצמו. התם, איש האמת - "תתן אמת ליעקב" - בא במרמה, ומתחפש לאחיו כדי לקחת את ברכותיו. 
כך טיבן של הקדושה והמוסריות, שמופיעות הן מלכתחילה כחולשה, ולעיתים אפילו כבטלנות הנסרכת ואוחזת בעקב האח ה'עֵשָוִי', המצליחן. כדי לזכות בבכורה המגיעה לו בדין, ולהגיע לשלמות, צריך יעקב לגבור על עצמו, לפעול בניגוד לטבעו הראשון, ולְנַכֵס לעצמו את כוחו של אחיו (וזאת בלי לאבד את מוסריותו). הפחדן איפה לא יכול להיות מוסרי. הסיבה לכך פשוטה, המוסרי נוהג כפי שהוא נוהג מתוך האמת, בעוד שהפחדן פשוט מפחד לנהוג אחרת. רק מרמה הנעשית למען האמת, שהינה בעצמה התגברות עצמית וכיבוש היצר (יצר האמת!) עשויה לעלות לקדושה. 

בגמרא (ב"ב קכג,א) מובא: 

"אמר לה: (יעקב לרחל) אחיו אני ברמאות. ומי שרי להו לצדיקי לסגויי ברמאותא? (וכי מותר לצדיקים לשקר?!) – אִין (כן!), 'עם נבר תתבר ועם עקש תתפל'".  

אך נראה שה'עוקץ' בהתנהגותו של יעקב עמוק אף יותר.

אמר פעם מישהו, שבניגוד למקובל, לפיו המעלה המוסרית הגבוהה הינה לומר תמיד אמת גם כשזו איננה נוחה ומשתלמת, ישנה מעלה גבוהה אף יותר, והיא – לומר את האמת גם כשהיא... נוחה ומשתלמת. נטייתו הטבעית של התם, חסר האמונה בעצמו, במקרה כזה, הינה להסס לחשוד ולא להאמין לעצמו ולטוהר המניעים שלו. הסיטואציה של יעקב סבוכה א"כ פי כמה. לא די שהוא נאלץ לשקר בשביל האמת, אלא שהאמת הזאת היא במקרה גם ה'אינטרס' שלו. 
גם זאת - לומר את האמת למרות שהיא משתלמת - לומד יעקב מעשו.

